Σον Χιουνγκ-μιν

Ο **Σον Χιουνγκ-μιν** (χάνγκουλ: : 손흥민, χάντζα: *孫興慜*, προφορά: *[[ΔΦΑ|son.ɦɯŋ.min]]*, 8 Ιουλίου 1992) είναι Νοτιοκορεάτης επαγγελματίας ποδοσφαιριστής που αγωνίζεται ως επιθετικός (ακραίος  ή κεντρικός επιθετικός) για την Λος Άντζελες ΦΚ και την Εθνική Νότιας Κορέας. Ένας από τους καλύτερους Ασιάτες ποδοσφαιριστές όλων των εποχών, έχει αναδειχθεί τρεις φορές καλύτερος παίκτης στην Ασία.

## Καριέρα σε συλλόγους
### Αμβούργο
Το 2008 εντάχθηκε στις ακαδημίες του Αμβούργου, όπου παρέμεινε έως το 2013, αγωνιζόμενος τόσο στις ομάδες υποδομής, όσο και στη δεύτερη και την πρώτη ομάδα του συλλόγου.

### Μπάγερ Λεβερκούζεν

Στις 13 Ιουνίου 2013, η Μπάγερ Λεβερκούζεν επιβεβαίωσε τη μεταγραφή του Σον, υπογράφοντας πενταετές συμβόλαιο έναντι περίπου 10 εκατομμυρίων ευρώ — ποσό που αποτέλεσε τότε το υψηλότερο στην ιστορία του συλλόγου.

Στις 9 Νοεμβρίου 2013, ο Σον πέτυχε χατ-τρικ στη νίκη της Λεβερκούζεν με 5–3 επί της πρώην ομάδας του, του Αμβούργου. Στις 7 Δεκεμβρίου σημείωσε κρίσιμο γκολ απέναντι στη Μπορούσια Ντόρτμουντ, φέρνοντας την ομάδα του μόλις τέσσερις βαθμούς μακριά από την κορυφή της Μπούντεσλιγκα. Στις 10 Μαΐου 2014, σκόραρε ξανά κόντρα στη Βέρντερ Βρέμης, εξασφαλίζοντας την πρόκριση της Λεβερκούζεν στο UEFA Champions League της σεζόν 2014–15. Ολοκλήρωσε τη σεζόν 2013–14 με 12 γκολ σε 43 συμμετοχές.

Στις 14 Φεβρουαρίου 2015, ο Σον σημείωσε νέο χατ-τρικ απέναντι στη Βόλφσμπουργκ, σε έναν αγώνα που η Λεβερκούζεν ηττήθηκε με 5–4. Τη σεζόν 2014–15 ολοκλήρωσε με 17 γκολ σε 42 εμφανίσεις.

### Τότεναμ Χότσπερ
Το 2015 υπέγραψε στην Τότεναμ Χότσπερ, η οποία κατέβαλε το ποσό των 22 εκατομμυρίων λιρών, ποσό που τον κατέστησε τότε τον ακριβότερο Ασιάτη ποδοσφαιριστή στην ιστορία του αθλήματος. 

Με την Τότεναμ εξελίχθηκε σε έναν από τους κορυφαίους επιθετικούς του συλλόγου, κατακτώντας διακρίσεις τόσο σε ομαδικό, όσο και σε ατομικό επίπεδο. Έχει υπάρξει πρώτος σκόρερ της ομάδας σε πολλές σεζόν και αποτελεί βασικό ηγέτη της από την αποχώρηση του Χάρι Κέιν το 2023. Το 2024 ανέλαβε και την αρχηγία της ομάδας.

Είναι ο πρώτος σκόρερ όλων των εποχών στην Πρέμιερ Λιγκ και στο ΟΥΕΦΑ Τσάμπιονς Λιγκ μεταξύ των Ασιατών ποδοσφαιριστών. Επιπλέον, είναι ο πρώτος Ασιάτης που έχει κατακτήσει τον τίτλο του πρώτου σκόρερ στην Πρέμιερ Λιγκ το 2022.

**Σεζόν 2015–16: Επίσημο ντεμπούτο**

Ο Σον έκανε το ντεμπούτο του στις 13 Σεπτεμβρίου εκτός έδρας με τη Σάντερλαντ, αντικαθιστάμενος από τον Άντρος Τάουνσεντ στο 62ο λεπτό σε μία νίκη με 1–0. Στον πρώτο αγώνα της Τότεναμ για το Γιουρόπα Λιγκ 2015–16 στις 17 Σεπτεμβρίου, ο Σον σημείωσε τα δύο πρώτα του γκολ για τον σύλλογο, σε μια νίκη με 3–1 απέναντι στην Καραμπάγ. Στις 2 Μαΐου, σημείωσε το δεύτερο γκολ απέναντι στην Τσέλσι σε έναν κρίσιμο αγώνα, δίνοντας ελπίδες στους Σπερς για την κατάκτηση της Πρέμιερ Λιγκ. Ωστόσο, η Τσέλσι ισοφάρισε στο δεύτερο ημίχρονο, παραδίδοντας τον τίτλο στη Λέστερ Σίτι.

**Σεζόν 2016–17**

Στις 10 Σεπτεμβρίου 2016, ο Σον πέτυχε δύο γκολ και δημιούργησε ένα τρίτο στην πρώτη του εμφάνιση της σεζόν, σε μία νίκη με 4–0 απέναντι στη Στόουκ Σίτι. Ακολούθησε με δεύτερο «brace» (δύο γκολ σε έναν αγώνα), αυτή τη φορά κόντρα στη Μίντλεσμπρο στις 24 Σεπτεμβρίου. Στις 14 Οκτωβρίου, ο Σον αναδείχθηκε Παίκτης του Μήνα στην Πρέμιερ Λιγκ για τον Σεπτέμβριο, όντας ο πρώτος Νοτιοκορεάτης και γενικότερα ο πρώτος Ασιάτης που έλαβε το βραβείο.

Μετά τη διακοπή των Χριστουγέννων, ο Σον συνέχισε να πετυχαίνει περιστασιακά γκολ τους επόμενους μήνες και στις 12 Μαρτίου 2017 σημείωσε το πρώτο του χατ-τρικ με τους Σπερς, στο Κύπελλο Αγγλίας απέναντι στη Μίλγουολ, σε μία νίκη με 6–0. Στις 18 Μαΐου 2017, ο Σον πέτυχε δύο γκολ εκτός έδρας απέναντι στη Λέστερ Σίτι, συμβάλλοντας σε μία εντυπωσιακή νίκη με 6–1 απέναντι στους πρώην διεκδικητές του τίτλου. Με 21 γκολ σε όλες τις διοργανώσεις, ο Σον έγινε μέλος της τριάδας μαζί με τους Χάρι Κέιν και Ντέλε Άλι, οι οποίοι ξεπέρασαν όλοι τα 20 γκολ τη σεζόν.

**Σεζόν 2017–18**

Ο Σον πέτυχε το πρώτο του γκολ για τη σεζόν 2017–18 στο παιχνίδι του Τσάμπιονς Λιγκ απέναντι στη Μπορούσια Ντόρτμουντ στις 13 Σεπτεμβρίου 2017, στο προσωρινό γήπεδο της Τότεναμ, το Γουέμπλεϊ, αγώνας που οι Σπερς κέρδισαν με 3–1. Στις 5 Νοεμβρίου 2017, ο Σον σημείωσε το μοναδικό γκολ στη νίκη με 1–0 απέναντι στην Κρίσταλ Πάλας. Το γκολ αυτό ανέβασε το σύνολό του στα 20 γκολ στην Πρέμιερ Λιγκ, κάνοντάς τον τον κορυφαίο Ασιάτη σκόρερ στην ιστορία της διοργάνωσης, ξεπερνώντας το ρεκόρ του Παρκ Τζι-Σουνγκ στη Μάντσεστερ Γιουνάιτεντ. Έγινε ο πρώτος Ασιάτης που ολοκλήρωσε τη σεζόν ως ένας από τους 10 κορυφαίους σκόρερ της Πρέμιερ Λιγκ.

**Σεζόν 2018–19: Φιναλίστ στο Τσάμπιονς Λιγκ**

Στις 20 Ιουλίου 2018, ο Σον υπέγραψε νέο πενταετές συμβόλαιο που τον κρατούσε στην Τότεναμ μέχρι το 2023. Σημείωσε το πρώτο του γκολ στη σεζόν, το 50ό του σε όλες τις διοργανώσεις με τον σύλλογο, σε μια ατομική προσπάθεια στη νίκη με 3–1 απέναντι στην Τσέλσι στην έδρα της Τότεναμ. Το γκολ αυτό κέρδισε το βραβείο Καλύτερου Γκολ του Μήνα στην Πρέμιερ Λιγκ για τον Νοέμβριο. Στις 13 Φεβρουαρίου 2019, ο Σον πέτυχε το πρώτο γκολ στη νίκη με 3–0 απέναντι στη Μπορούσια Ντόρτμουντ, στον πρώτο αγώνα της φάσης των 16 του Τσάμπιονς Λιγκ. Στο τέλος του μήνα, αναδείχθηκε Παίκτης της Χρονιάς στην Πρέμιερ Λιγκ στα *London Football Awards*. Στις 9 Απριλίου 2019, σημείωσε το πρώτο γκολ ευρωπαϊκής διοργάνωσης στο νέο γήπεδο της ομάδας Στάδιο Τότεναμ Χότσπερ, στη νίκη με 1–0 απέναντι στη Μάντσεστερ Σίτι στα προημιτελικά του Τσάμπιονς Λιγκ. Στον επαναληπτικό, ο Σον πέτυχε δύο γκολ, βοηθώντας την Τότεναμ να πάρει την πρόκριση στα ημιτελικά με συνολικό σκορ 4–4 και τον κανόνα των εκτός έδρας γκολ, για πρώτη φορά από το 1962. Με αυτά τα δύο γκολ, έγινε ο κορυφαίος σκόρερ Ασιάτης στην ιστορία της διοργάνωσης, με 12 γκολ, ξεπερνώντας τον προηγούμενο κάτοχο του ρεκόρ, Μαξίμ Σάτσκιχ.

**Σεζόν 2019–20: Βραβείο Πούσκας**

Ο Σον ξεκίνησε τη σεζόν του 2019–20 στις 14 Σεπτεμβρίου 2019, σκοράροντας δύο γκολ απέναντι στην Κρίσταλ Πάλας σε νίκη με 4–0. Στις 21 Οκτωβρίου, συμπεριλήφθηκε στη λίστα των 30 υποψηφίων για τη Χρυσή Μπάλα του 2019. 

Στις 7 Δεκεμβρίου, στον αγώνα με την Μπέρνλι, ο Σον έτρεξε από τη μία άκρη του γηπέδου στην άλλη, περνώντας επτά αντίπαλους παίκτες, για να σημειώσει ένα ατομικό γκολ που χαρακτηρίστηκε αμέσως ως υποψήφιο για γκολ της χρονιάς. Τον Ιανουάριο του 2020, το γκολ αυτό κέρδισε το βραβείο Καλύτερου Γκολ του Μήνα για τον Δεκέμβριο και τελικά το βραβείο Καλύτερου Γκολ της Σεζόν. Η ΦΙΦΑ αναγνώρισε περαιτέρω το γκολ αυτό, απονέμοντας στον Σον το Βραβείο Πούσκας για το καλύτερο γκολ των τελευταίων 12 μηνών, τον Δεκέμβριο του 2020. 

**Σεζόν 2020–21: PFA Ομάδα της Χρονιάς**

Στο δεύτερο παιχνίδι της Πρέμιερ Λιγκ για τη σεζόν 2020–21, ο Σον σημείωσε τέσσερα γκολ, όλα με ασίστ από τον Χάρι Κέιν, σε μία νίκη με 5–2 απέναντι στη Σαουθάμπτον. Αυτή ήταν η πρώτη φορά στην ιστορία της Πρέμιερ Λιγκ που ένας παίκτης σκόραρε τέσσερα γκολ σε έναν αγώνα, έχοντας όλα τα γκολ του προέλθει από ασίστ του ίδιου συμπαίκτη. Λίγες εβδομάδες αργότερα, στις 4 Οκτωβρίου, πέτυχε δύο γκολ απέναντι στη Μάντσεστερ Γιουνάιτεντ, βοηθώντας την Τότεναμ να κερδίσει με 6–1, που αποτελεί τη μεγαλύτερη νίκη της ομάδας στο Όλντ Τράφορντ.

Στις 2 Ιανουαρίου 2021, σημείωσε το 100ό του γκολ με τη φανέλα της Τότεναμ, στη νίκη με 3–0 απέναντι στη Λιντς, ενώ στις 10 Φεβρουαρίου μοίρασε τρεις ασίστ, αν και η ομάδα του ηττήθηκε με 5–4 από την Έβερτον στο Κύπελλο Αγγλίας. Στις 7 Μαρτίου, έδωσε ασίστ στον Χάρι Κέιν στη νίκη με 4–1 απέναντι στην Κρίσταλ Πάλας και αυτή, ως η 14η συνεργασία τους που κατέληξε σε γκολ μέσα στην ίδια σεζόν, αποτέλεσε νέο ρεκόρ στην ιστορία της Πρέμιερ Λιγκ. Μετά το τέλος της χρονιάς, ο Σον και ο Κέιν επιλέχθηκαν στην Κορυφαία Ενδεκάδα της Χρονιάς από την PFA, παρόλο που η Τότεναμ τερμάτισε στην έβδομη θέση.

**Σεζόν 2021–22: Χρυσό Παπούτσι Πρέμιερ Λιγκ**

Στις 23 Ιουλίου 2021, ο Σον ανανέωσε το συμβόλαιό του με την Τότεναμ μέχρι το 2025. Στις 15 Αυγούστου πέτυχε το πρώτο του γκολ στη σεζόν, στον αγώνα απέναντι στη Μάντσεστερ Σίτι, χαρίζοντας με το τέρμα του νίκη με 1–0. Στις 26 Φεβρουαρίου σημείωσε γκολ στη νίκη με 4–0 επί της Λιντς Γιουνάιτεντ, με ασίστ του Κέιν· αυτό ήταν το 37ο γκολ που προήλθε από συνεργασία τους, καταρρίπτοντας το ρεκόρ για τις περισσότερες συνεργασίες που οδήγησαν σε γκολ στην ιστορία της Πρέμιερ Λιγκ.

Στις 9 Απριλίου σημείωσε χατ-τρικ απέναντι στην Άστον Βίλα, βοηθώντας τους Σπερς να κερδίσουν 4–0 εκτός έδρας και μπαίνοντας στη λίστα με τους 10 κορυφαίους σκόρερ όλων των εποχών του συλλόγου. Την τελευταία αγωνιστική της σεζόν, σκόραρε δύο φορές στη νίκη με 5–0 επί της Νόριτς Σίτι, εξασφαλίζοντας την πρόκριση στο Τσάμπιονς Λιγκ για την Τότεναμ και κατακτώντας το Χρυσό Παπούτσι της Πρέμιερ Λιγκ μαζί με τον Μοχάμεντ Σαλάχ, με 23 γκολ, όντας ο πρώτος Ασιάτης παίκτης που το πετυχαίνει.

**Σεζόν 2022–23: 100ό γκολ στην Πρέμιερ Λιγκ**

Μετά την κατάκτηση του Χρυσού Παπουτσιού την προηγούμενη χρονιά, ο Σον είχε αργή εκκίνηση στη σεζόν 2022–23, μένοντας χωρίς γκολ στα πρώτα οκτώ παιχνίδια και έχοντας μόνο μία ασίστ. Έβαλε τέλος στην ανομβρία του στις 17 Σεπτεμβρίου, όταν μπήκε ως αλλαγή και πέτυχε χατ-τρικ μέσα σε 13 λεπτά στη νίκη με 6–2 απέναντι στη Λέστερ Σίτι. Στις 1 Νοεμβρίου, σε αγώνα της φάσης των ομίλων του Τσάμπιονς Λιγκ απέναντι στη Μαρσέιγ, συγκρούστηκε με τον Τσάνσελ Εμπεμπά και υπέστη κάταγμα στο αριστερό ζυγωματικό του, γεγονός που τον ανάγκασε να αγωνιστεί στο Παγκόσμιο Κύπελλο του 2022 φορώντας προστατευτική μάσκα.

Παρά τις δυσκολίες της χρονιάς για την Τότεναμ, στις 8 Απριλίου σκόραρε το 100ό του γκολ στην Πρέμιερ Λιγκ, σε νίκη με 2–1 επί της Μπράιτον, και έγινε ο πρώτος Ασιάτης που έφτασε αυτό το επίτευγμα. Μετά το τελευταίο παιχνίδι της σεζόν απέναντι στη Λιντς Γιουνάιτεντ, στις 29 Μαΐου, υποβλήθηκε σε επέμβαση για κήλη, αποκαλύπτοντας αργότερα ότι αγωνιζόταν με τον τραυματισμό για 8–9 μήνες και ότι βρισκόταν μόνο στο 60% της αγωνιστικής του κατάστασης για μεγάλο μέρος της σεζόν.

**Σεζόν 2023–24, 2024–25: Ανάληψη αρχηγίας και κατάκτηση Europa League**

Στις 12 Αυγούστου 2023, ανακοινώθηκε ότι ο Σον αναλαμβάνει αρχηγός της Τότεναμ, αντικαθιστώντας τον Ουγκό Λιορίς. Στις 2 Σεπτεμβρίου πέτυχε το πρώτο του χατ-τρικ ως αρχηγός, στη νίκη με 5–2 επί της Μπέρνλι εκτός έδρας. Στις 24 Σεπτεμβρίου σημείωσε δύο γκολ ισοφάρισης στο 2–2 με την Άρσεναλ στο ντέρμπι του Βόρειου Λονδίνου, φτάνοντας τα 150 γκολ με την ομάδα και μπαίνοντας στη λίστα με τους έξι παίκτες στην ιστορία του συλλόγου που το έχουν πετύχει. Ακολούθησε το γκολ του στη νίκη με 2–1 επί της Λίβερπουλ την 1η Οκτωβρίου, που ήταν η πρώτη νίκη της Τότεναμ απέναντι στους «κόκκινους» έπειτα από πέντε χρόνια, και το 200ό επαγγελματικό του γκολ στις κορυφαίες ευρωπαϊκές διοργανώσεις. Στις 10 Δεκεμβρίου, με μία ασίστ και δύο γκολ στη νίκη με 4–1 επί της Νιούκαστλ, έγινε ο κορυφαίος πασέρ όλων των εποχών της Τότεναμ στην Πρέμιερ Λιγκ με 83 ασίστ. 

Στις 10 Φεβρουαρίου 2024, επιστρέφοντας από το Κύπελλο Ασίας, έδωσε ασίστ για το νικητήριο γκολ του Μπρέναν Τζόνσον στο 96ο λεπτό, στη νίκη με 2–1 επί της Μπράιτον, αποσπώντας τον χαρακτηρισμό «ο καλύτερος επιθετικός της διοργάνωσης» από τον προπονητή του, Άντζε Ποστέκογλου. 

Στις 7 Ιανουαρίου 2025, η Τότεναμ ανακοίνωσε ότι προχώρησε στην επέκταση του συμβολαίου του για έναν ακόμη χρόνο, έως τον Ιούνιο του 2026. Στις 21 Μαΐου 2025, ο Σον σήκωσε το τρόπαιο του Γιουρόπα Λιγκ μετά την επικράτηση με 1–0 επί της Μάντσεστερ Γιουνάιτεντ στον τελικό, κατακτώντας τον πρώτο τίτλο της επαγγελματικής του καριέρας και τον πρώτο της Τότεναμ μετά το Λιγκ Καπ του 2007–08. Την 1η Αυγούστου, σε συνέντευξη Τύπου στη Σεούλ, ανακοίνωσε την πρόθεσή του να αποχωρήσει από την Τότεναμ πριν από την έναρξη της νέας σεζόν.

### Λος Άντζελες ΦΚ
Στις 6 Αυγούστου 2025, ο Σον έλαβε μεταγραφή στην Λος Άντζελες ΦΚ με συμφωνία αξίας 23 εκατομμυρίων ευρώ, ρεκόρ για το MLS, αποχωρώντας από την Τότεναμ μετά από 10 χρόνια.

## Διεθνής καριέρα
Από το 2008 αγωνίζεται με τις εθνικές ομάδες της Νότιας Κορέας. Το 2010 πραγματοποίησε την πρώτη του εμφάνιση με την Εθνική Ανδρών, με την οποία έχει καταγράψει 134 συμμετοχές και έχει πετύχει περισσότερα από 50 γκολ. Έχει συμμετάσχει σε τρία Παγκόσμια Κύπελλα Ποδοσφαίρου, το 2014, το 2018 και το 2022. Επίσης, έχει λάβει μέρος σε τέσσερα Ασιατικά Κύπελλα, το 2011, όπου η Νότια Κορέα κατέκτησε την τρίτη θέση, το 2015, όπου κατέκτησε τη δεύτερη θέση και το ασημένιο μετάλλιο, το 2019 και το 2023.
## Χαρακτηριστικά παιχνιδιού
Ο Σον είναι ένας πολυδιάστατος ποδοσφαιριστής που μπορεί να αγωνιστεί σε οποιαδήποτε θέση της επίθεσης, είτε στα άκρα, είτε ως δεύτερος φορ, είτε στην κορυφή της επίθεσης. Αν χρειαστεί, έχει χρησιμοποιηθεί ακόμη και ως επιτελικός μέσος ή και αμυντικός. Είναι γνωστός για την ικανότητά του να χρησιμοποιεί εξίσου καλά και τα δύο πόδια, την εκρηκτική ταχύτητά του, την αίσθηση θέσης, την κίνησή του χωρίς την μπάλα, τον άψογο έλεγχο σε μικρούς χώρους και το κλινικό του τελείωμα, στοιχεία που τον κάνουν ιδιαίτερα αποτελεσματικό στις αντεπιθέσεις. Έχει επίσης επαινεθεί από συμπαίκτες και ΜΜΕ για την ανιδιοτελή δουλειά του, τη συνεισφορά του στην άμυνα και την ικανότητά του να δημιουργεί ευκαιρίες για τους συμπαίκτες του, εκτός από το να σκοράρει ο ίδιος.

## Τίτλοι και διακρίσεις

### Τίτλοι
**Τότεναμ**
* Γιουρόπα Λιγκ: 2024–25 
* Φιναλίστ EFL Cup: 2020–21 
* Φιναλίστ Τσάμπιονς Λιγκ UEFA: 2018–19 

**Νότια Κορέα Κ-17**
* Φιναλίστ Πρωταθλήματος AFC Κ-16: 2008 
* Νότια Κορέα Κ-23
* Ασιατικοί Αγώνες: 2018

**Νότια Κορέα**
* Φιναλίστ του Κυπέλλου Ασίας AFC: 2015

### Ατομικές διακρίσεις

* ΦΙΦΑ Βραβείο Πούσκας: 2020 
* Καλύτερη ενδεκάδα του Κυπέλλου Ασίας AFC (2): 2015, 2023
* Καλύτερη ενδεκάδα της AFC Opta στο Παγκόσμιο Κύπελλο FIFA: 2020 
* Καλύτερη ενδεκάδα όλων των εποχών των οπαδών της AFC στο Παγκόσμιο Κύπελλο FIFA: 2020 
* Ασιατικό Βραβείο Εξαιρετικού Επιτεύγματος στον Αθλητισμό: 2016 
* Καλύτερος Ασιάτης Αθλητής της AIPS Ασίας: 201
* Παίκτης της Χρονιάς στην Ασία της IFFHS (3): 2020, 2021, 2022
* IFFHS Ασιατική Ανδρική Ομάδα της Χρονιάς (4): 2020, 2021, 2022, 2023, 2024
* IFFHS Ασιάτης Παίκτης της Δεκαετίας: 2021 
* IFFHS Ασιατική Ομάδα Όλων των Εποχών: 2021 
* Γκολ της σεζόν από στημένη φάση στο UEFA Τσάμπιονς Λιγκ: 2014–15
* Κορεάτης Ποδοσφαιριστής της Χρονιάς (8): 2013, 2014, 2017, 2019, 2020, 2021, 2022, 2024 
* Γκολ της Χρονιάς στην Ποδοσφαιρική Ομοσπονδία Κορέας (6): 2015, 2016, 2018, 2021, 2023, 2024
* Μετάλλιο Cheongnyong: 2022
* Γκολ της σεζόν στην Πρέμιερ Λιγκ: 2019–20 
* Χρυσό Παπούτσι Πρέμιερ Λιγκ: 2021–22 
* Πρώτος σκόρερ του Κυπέλλου Αγγλίας: 2016–17 
* Ομάδα της Χρονιάς της PFA Premier League: 2020–21 
* Γκολ της σεζόν του BBC: 2019–20  
* Παίκτης της Χρονιάς στην Πρέμιερ Λιγκ από τα Βραβεία Ποδοσφαίρου του Λονδίνου: 2019

## Δείτε επίσης
* Κατάλογος ποδοσφαιριστών ανδρών με 50 ή περισσότερα διεθνή γκολ

## Παραπομπές


## Εξωτερικοί σύνδεσμοι
*
*Προφίλ στον ιστότοπο της Τότεναμ
*  

Κατηγορία:Ποδοσφαιριστές ολυμπιακής ομάδας Νότιας Κορέας
Κατηγορία:Μέσοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Νότιας Κορέας
Κατηγορία:Ποδοσφαιριστές Ρεγκιονάλλιγκα
Κατηγορία:Ποδοσφαιριστές Μπούντεσλιγκα
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Αμβούργο ΣΦ
Κατηγορία:Ποδοσφαιριστές Μπάγερ Λεβερκούζεν
Κατηγορία:Ποδοσφαιριστές Τότεναμ Χότσπερ
Κατηγορία:Ποδοσφαιριστές Παγκοσμίου Κυπέλλου 2014
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Ποδοσφαιριστές Ασιατικού Κυπέλλου Εθνών 2015
Κατηγορία:Ποδοσφαιριστές Ασιατικού Κυπέλλου Εθνών 2019
Κατηγορία:Ποδοσφαιριστές Εθνικής Νότιας Κορέας Κ17
Κατηγορία:FIFA Century Club
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Ξένοι ποδοσφαιριστές στη Γερμανία
Κατηγορία:Ξένοι ποδοσφαιριστές στην Αγγλία
Κατηγορία:Ξένοι ποδοσφαιριστές στις Ηνωμένες Πολιτείες Αμερικής 
Κατηγορία:Ποδοσφαιριστές Ασιατικού Κυπέλλου Εθνών 2023
Κατηγορία:Παίκτες νικητές ΟΥΕΦΑ Γιουρόπα Λιγκ
Κατηγορία:Ποδοσφαιριστές Λος Άντζελες ΦΚ